PIELIKUMS

ES ekomarķējuma kritēriji ES ekomarķējuma piešķiršanai elektroniskajiem displejiem

SATVARS

Kritēriju noteikšanas mērķi

ES ekomarķējuma kritēriji ir paredzēti tiem tirgū pieejamajiem elektroniskajiem displejiem, kuriem ir vislabākie ekoloģiskie raksturlielumi. Kritēriju uzmanības centrā ir galvenā ietekme uz vidi saistībā ar šo ražojumu aprites ciklu, un tie veicina aprites ekonomikas aspektus.

Kritēriju mērķis ir jo īpaši veicināt energoefektīvus, remontējamus un viegli demontējamus ražojumus (lai to lietderīgās lietošanas laika beigās atvieglotu resursu atgūšanu ar reciklēšanu) ar reciklētu materiālu satura obligātu minimumu, kuros drīkst būt tikai ierobežots bīstamo vielu daudzums.

Šajā nolūkā kritēriji:

— nosaka prasības attiecībā uz enerģijas patēriņu, pieprasot labākās pieejamās energoefektivitātes klases, un nosaka ierobežojumus maksimālajam enerģijas patēriņam aktīvā režīmā,

— nosaka jaudas pārvaldības prasības,

— atzīst un atalgo ražojumus, kuros ir ierobežota bīstamu vielu izmantošana,

— nosaka prasības, lai nodrošinātu pēcpatēriņa reciklētas plastmasas satura obligāto minimumu,

— nosaka prasības remontējamības nodrošināšanai, proti, attiecībā uz ražojuma pienācīgu konstrukciju, remonta rokasgrāmatas, remonta informācijas un rezerves daļu pieejamību,

— nosaka prasības, lai nodrošinātu pienācīgu apsaimniekošanu aprites cikla beigās, pieprasot sniegt informāciju reciklējamības uzlabošanai, ierobežojot materiālu izvēli un veicinot viegli demontējamu konstrukciju,

— nosaka prasības attiecībā uz korporatīvo sociālo atbildību, pievēršoties darba apstākļiem ražošanas laikā un alvas, tantala, volframa un zelta sagādei no konfliktu skartām un augsta riska teritorijām.

Elektronisko displeju pareizas izmantošanas un utilizācijas būtiskums attiecībā uz ietekmi aprites ciklā tiek risināts arī, nosakot prasības par lietošanas norādījumiem un informāciju patērētājiem.

Kritēriji ES ekomarķējuma piešķiršanai “elektroniskajiem displejiem” ir šādi:

1. Enerģijas patēriņš

1.1. Enerģijas ietaupījums

1.2. Jaudas pārvaldība

2. Ierobežota izmantojuma vielas

2.1. Aizliegtas vai ierobežota lietojuma vielas

2.2. Pasākumi nolūkā samazināt fluorētu siltumnīcefekta gāzu (SEG) emisijas piegādes ķēdē

3. Remontējamība un komercgarantija

4. Nolietotu ierīču apsaimniekošana

4.1. Materiālu izvēle un informācija reciklējamības uzlabošanai

4.2. Demontāžai un reciklēšanai pielāgota konstrukcija

5. Korporatīvā sociālā atbildība

5.1. Darba apstākļi ražošanas laikā

5.2. “Konfliktbrīvo” izrakteņu sagāde

6. Informācijas kritēriji

6.1. Informācija patērētājiem

6.2. Informācija ES ekomarķējumā

Novērtēšana un verifikācija. Konkrētās novērtēšanas un verifikācijas prasības ir norādītas pie katra kritērija atsevišķi.

Ja pieteikuma iesniedzējam jāiesniedz deklarācijas, dokumentācija, analīžu rezultāti, testēšanas ziņojumi vai citi pierādījumi par atbilstību kritērijiem, tos pēc vajadzības var sagatavot pieteikuma iesniedzējs un/vai tā piegādātājs(-i), un/vai piegādātāja(-u) piegādātāji utt.

Kompetentās iestādes pirmām kārtām atzīst tādus apliecinājumus, kurus izdevušas struktūras, kas akreditētas atbilstīgi attiecīgajam saskaņotajam laboratoriskās testēšanas un kalibrēšanas standartam, un verifikācijas, ko veikušas struktūras, kuras akreditētas atbilstīgi attiecīgajam saskaņotajam ražojumu, procesu un pakalpojumu sertifikācijas struktūru standartam.

Attiecīgos gadījumos drīkst izmantot citas testēšanas metodes, nevis tās, kuras ir norādītas katram kritērijam, ja kompetentā iestāde, kas novērtē pieteikumu, šādas metodes atzīst par līdzvērtīgām.

Attiecīgā gadījumā kompetentās iestādes, lai pārliecinātos par šo kritēriju ievērošanu, drīkst pieprasīt apliecinošus dokumentus un veikt neatkarīgas verifikācijas vai klātienes inspekcijas.

Par to piegādātāju un ražošanas vietu izmaiņām, kas attiecas uz ražojumiem, kuriem ir piešķirts ES ekomarķējums, paziņo kompetentajām iestādēm, iesniedzot arī apliecinošu informāciju, kas ļauj verificēt, ka atbilstība kritērijiem joprojām tiek ievērota.

Priekšnoteikums ir tāds, ka elektroniskajam displejam jāatbilst visām tās valsts vai valstu piemērojamajām juridiskajām prasībām, kurā(-ās) ražojumu laiž tirgū. Pieteikuma iesniedzējs deklarē ražojuma atbilstību šai prasībai.

Piemēro šādas definīcijas:

1) “spilgtuma automātiska regulēšana” (“ABC”) ir automātisks mehānisms, kas, kad iespējots, regulē elektroniskā displeja spilgtumu atkarībā no tā apkārtējās gaismas līmeņa, kas apgaismo displeju no priekšpuses;

2) “pēc noklusējuma” attiecas uz konkrētu iestatījumu un ir šā konkrētā iestatījuma vērtība, kas iestatīta rūpnīcā un ir pieejama, kad klients ražojumu lieto pirmo reizi vai pēc tam, kad veikta “atiestatīšana uz rūpnīcas iestatījumiem”, ja attiecīgais ražojums to pieļauj;

3) “demontāžas darbība” ir operācija, kas beidzas ar daļas noņemšanu vai instrumenta nomaiņu;

4) “ātrā ieslēgšana” jeb “ātrā uzsākšana” ir uzlabota reaktivācijas funkcija, kas spēj pabeigt pāreju uz “aktīvo režīmu” īsākā laikā nekā parastā reaktivācijas funkcija;

5) “plašs dinamiskais diapazons (HDR)” ir paņēmiens, ar ko palielina elektroniskā displeja kontrasta attiecību, izmantojot metadatus, kuri ģenerēti videomateriāla radīšanas laikā un kurus displeja vadības shēma interpretē nolūkā panākt tādu kontrasta attiecību un krāsu atveidi, kādu cilvēka acs uztver kā reālistiskāku salīdzinājumā ar displejiem, kas nav saderīgi ar HDR;

6) “LCD” ir šķidro kristālu displejs;

7) “spožums” ir fotometrijas mērs, kas raksturo noteiktā virzienā krītošas gaismas intensitāti uz laukuma vienību un ko izsaka kandelās uz kvadrātmetru (cd/m2). Subjektīvi raksturojot displeja spožumu, bieži vien lieto terminu “spilgtums”;

8) “parastā konfigurācija” jeb “sākuma konfigurācija”, “standartrežīms” jeb, televizoriem, “sākuma režīms” ir displeja ekrāna iestatījums, ko ražotājs iesaka galalietotājam sākotnējās iestatīšanas izvēlnē, vai rūpnīcas iestatījums, kas elektroniskajam displejam iestatīts, ņemot vērā tā paredzamo lietojumu. Tam jānodrošina galalietotājam optimāla kvalitāte tipiskos mājas vai biroja apstākļos. Parastā konfigurācija ir stāvoklis, kurā mēra izslēgtam, gaidstāves, tīklierosas gaidstāves un ieslēgtajam režīmam deklarētās vērtības;

9) “ieslēgtais režīms” jeb “aktīvais režīms” ir stāvoklis, kurā elektroniskais displejs ir pieslēgts strāvas avotam, ir aktivēts un nodrošina vienu vai vairākas displeja funkcijas;

10) “pašizstrādāti instrumenti” ir instrumenti, kas nav pieejami iegādei plašai sabiedrībai vai attiecībā uz kuriem nav pieejami nekādi piemērojami patenti, lai tos licencētu saskaņā ar taisnīgiem, saprātīgiem un nediskriminējošiem noteikumiem;

11) “reciklējamība” ir ražojumam piemītoša īpašība, kas tā ekspluatācijas beigās ļauj to reciklēt, pamatojoties uz pašreizējo praksi;

12) “rezerves daļas” ir visas sastāvdaļas vai mezgli, kas var sabojāties un/vai ko var vajadzēt nomainīt ražojuma darbmūža laikā. Citas daļas, kuru darbmūžs parasti pārsniedz ražojuma tipisko kalpošanas ilgumu, nav rezerves daļas;

13) “UHD” ir elektronisks displejs, kas spēj uztvert Starptautiskās Telesakaru savienības Ieteikumā (ITU-R) BT.2020 definēto UHD signālu un atainot to uz ekrāna ar izšķirtspēju 3840 × 2160 (UHD-4K) un 7680 × 4320 (UHD-8K).

ES EKOMARĶĒJUMA KRITĒRIJI

1. kritērijs. Enerģijas patēriņš

1.1. Enerģijas ietaupījums

a) Elektroniskajiem displejiem jāatbilst energoefektivitātes indeksa specifikācijām, kā noteikts Deleģētās regulas (ES) 2019/2013 II pielikumā attiecībā uz šādām energoefektivitātes klasēm vai, alternatīvi, energoefektīvākai klasei. Līdz 2021. gada 31. martam: i) E energoefektivitātes klase (F klase UHD un augstākām izšķirtspējām) televizoriem; ii) D energoefektivitātes klase (F klase UHD un augstākām izšķirtspējām) monitoriem; iii) F energoefektivitātes klase digitālajiem informatīvajiem displejiem. Pēc 2021. gada 31. marta: viena no divām augstākajām energoefektivitātes klasēm, kurā ES ekomarķējuma pieteikuma iesniegšanas dienā Regulas (ES) 2017/1369 (1) 12. pantā noteiktajā ražojumu datubāzē (2) ir reģistrēti modeļi (3) attiecībā uz konkrēto izšķirtspēju un displeja tipu (televizori, monitori vai informatīvie displeji). Piezīme. : Pēc licences piešķiršanas pieteikuma iesniedzējs pierāda atbilstību vienai no divām augstākajām energoefektivitātes klasēm, kurās ir reģistrēti modeļi (1), vismaz reizi divos gados visā tās derīguma termiņa laikā.

b) Maksimālā pieprasītā jauda aktīvajā režīmā normālā konfigurācijā ir ≤ 64 W (125 W digitālajiem informatīvajiem displejiem, UHD un augstākām izšķirtspējām).

Novērtēšana un verifikācija. Attiecībā uz a) prasību pieteikuma iesniedzējs par elektronisko displeju iesniedz testēšanas ziņojumu, kura veikta saskaņā ar Deleģētās regulas (ES) 2019/2013 IV pielikumā norādītajām mērīšanas metodēm. Turklāt sniedz pierādījumus par EPREL datubāzes augstākajām klasēm (ar pieejamiem tādas izšķirtspējas un tipa modeļiem, kāds ir displeja modelis, kuram vēlas saņemt ekomarķējumu) pieteikuma iesniegšanas dienā un vismaz reizi divos gados visā licences derīguma termiņa laikā. Attiecībā uz b) prasību pieteikuma iesniedzējs par elektronisko displeju iesniedz testēšanas ziņojumu, kura veikta saskaņā ar Regulas (ES) 2019/2021 III pielikuma 1. un 2. punktā norādītajām mērīšanas metodēm un nosacījumiem.

Piezīme. : Displejiem ar HDR funkciju elektroenerģijas patēriņu aktīvajā režīmā a) un b) prasību izpildes pārbaudei mēra parastajā konfigurācijā standarta dinamiskajā diapazonā (SDR).

1.2. Jaudas pārvaldība

a) Spilgtuma manuāla regulēšana: elektroniskais displejs ļauj lietotājam manuāli regulēt izgaismojuma intensitāti.

b) Spilgtuma automātiska regulēšana (ABC): elektroniskie displeji ar spilgtuma automātisku regulēšanu (ABC) atbilst Regulas (ES) 2019/2021 II pielikumā (B iedaļas 1. punkts) aprakstītajām prasībām Pmeasured samazinājumam par 10 %.

c) Ātrās uzsākšanas funkcionalitāte: pēc ātrās uzsākšanas funkcionalitātes iespējošanas (ja ierīce atbalsta šādu funkciju) ierīce automātiski pārslēdzas atpakaļ uz gaidstāves vai izslēgtu režīmu kā noklusējuma iestatījumu vēlākais 2 stundas pēc lietotāja pēdējās darbības.

Novērtēšana un verifikācija. Pieteikuma iesniedzējs iesniedz deklarāciju, kas apliecina, ka ierīce tiek piegādāta ar iepriekš minētajiem jaudas pārvaldības iestatījumiem.

Attiecībā uz b) prasību pieteikuma iesniedzējs par elektronisko displeju iesniedz testēšanas ziņojumu, kas apliecina, ka aprakstītie nosacījumi ir izpildīti. Attiecīgos mērījumus veic saskaņā ar Regulas (ES) 2019/2021 III pielikumu.

Attiecībā uz c) prasību pieteikuma iesniedzējs iesniedz attiecīgās ražojuma dokumentācijas lapas.

2. kritērijs – Ierobežota izmantojuma vielas

2.1. Aizliegtas vai ierobežota lietojuma vielas

Tādu vielu klātbūtni ražojumā vai noteiktos montāžas mezglos un sastāvdaļās, kuras identificētas saskaņā ar Eiropas Parlamenta un Padomes Regulas (EK) Nr. 1907/2006 (4) 59. pantu, vai tādu vielu un maisījumu klātbūtni ražojumā vai noteiktos montāžas mezglos un sastāvdaļās, kuras atbilst klasifikācijas kritērijiem saskaņā ar Eiropas Parlamenta un Padomes Regulas (EK) Nr. 1272/2008 (5) 1. tabulā uzskaitītajām bīstamības klasēm, kategorijām un saistītajiem bīstamības apzīmējuma kodiem, ierobežo saskaņā ar apakškritēriju 2.1. a) un c). Šā kritērija vajadzībām vielu, kas rada ļoti lielas bažas (SVHC), kandidātsaraksts un bīstamības klases, kategorijas un saistītie bīstamības apzīmējuma kodi ir sagrupēti 1. tabulā. 2.1.b) apakškritērijs ierobežo konkrētu bīstamo vielu klātbūtni.

1. tabula

SVHC kandidātsaraksta un bīstamības klašu, kategoriju un saistīto bīstamības apzīmējuma kodu grupējums

1. bīstamības grupa — Vielas, kas iekļautas vielu, kas rada ļoti lielas bažas (SVHC), kandidātsarakstā — Vielas, kas klasificētas kā kancerogēnas, mutagēnas un/vai toksiskas reproduktīvajai sistēmai (CMR), 1.A vai 1.B kategorijas CMR: H340, H350, H350i, H360, H360F, H360D, H360FD, H360Fd, H360Df 2. bīstamības grupa — 2. kategorijas CMR: H341, H351, H361f, H361d, H361fd, H362 — 1. kategorijas ūdenstoksikanti: H400, H410 — 1. un 2. kategorijas akūtie toksikanti: H300, H310, H330 — 1. kategorijas aspiratīvie toksikanti: H304 — 1. kategorijas toksiska ietekme uz īpašu mērķorgānu (STOT): H370, H372 3. bīstamības grupa — 2., 3. un 4. kategorijas ūdenstoksikanti: H411, H412, H413 — 3. kategorijas akūtie toksikanti: H301, H311, H331, EUH070 — 2. kategorijas STOT: H371, H373

2.1.a) Ierobežojumi attiecībā uz vielām, kas rada ļoti lielas bažas (SVHC)

Vielas, kas atbilst Regulas (EK) Nr. 1907/2006 57. pantā minētajiem kritērijiem, ir identificētas saskaņā ar minētās regulas 59. pantā aprakstīto procedūru un ir iekļautas to kandidātvielu sarakstā, kas rada ļoti lielas bažas, aizliegts ar nolūku pievienot ražojumam koncentrācijā, kas pārsniedz 0,10 % (pēc masas). Tāds pats ierobežojums attiecas uz tiem 2. tabulā uzskaitītajiem montāžas mezgliem, kas ir ražojuma daļa. Nekādas atkāpes no šīs prasības nepiešķir.

2. tabula

Montāžas mezgli un sastāvdaļas, kurām piemēro 2.1.a) kritēriju

Iespiedshēmu plates (drukāto shēmu plates, aizpildītas pamatplates, barošanas plates (barošanas blokos) un moduļu montāžas plates) > 10 cm2 Elektroinstalācija/kabeļi (summāri) Ārēji kabeļi (barošanas kabelis (maiņstrāvas un līdzstrāvas barošanas vadi), attiecīgā gadījumā modema kabelis un LAN kabelis, HDMI kabelis un RCA kabelis) Ārējais korpuss (aizmugurējais vāks, priekšējais vāks (ietvara apdare) un statīvi) Tālvadības pults ārējais korpuss LED izgaismojums (LED bloki)

Paziņojot šo prasību uzskaitīto montāžas mezglu / sastāvdaļu piegādātājiem, pieteikuma iesniedzēji drīkst veikt REACH kandidātsaraksta iepriekšēju skrīningu, izmantojot IEC 62474 deklarējamo vielu sarakstu (6). Skrīnings balstās uz to, ka nosaka, cik iespējama ir šādu vielu klātbūtne ražojumā.

Novērtēšana un verifikācija. Pieteikuma iesniedzējs sastāda deklarācijas par to, ka 2. tabulā norādītie ražojumi un montāžas mezgli nesatur SVHC norādītajā vai lielākā koncentrācijā. Deklarācijā ietver atsauci uz ECHA (7) publicēta kandidātsaraksta jaunāko versiju, kas pieejama ES ekomarķējuma pieteikuma iesniegšanas dienā. Ja deklarācijas ir sagatavotas, pamatojoties uz kandidātsaraksta iepriekšēju skrīningu, izmantojot IEC 62474, pieteikuma iesniedzējs iesniedz arī skrīningam pakļauto sarakstu, kas nodots montāžas mezglu piegādātājiem. Izmantotā IEC 62474 deklarējamo vielu saraksta versijā ir jābūt atspoguļotai kandidātsaraksta jaunākajai versijai.

Jebkurš piegādātājs pieteikuma iesniedzēja piegādes ķēdē var arī tieši iesniegt deklarācijas kompetentajām iestādēm.

2.1.b) Ierobežojumi attiecībā uz konkrētu vielu klātbūtni

3. tabulā uzskaitītās bīstamās vielas aizliegts ar nolūku pievienot norādītajiem montāžas mezgliem un sastāvdaļām un nedrīkst tajās veidoties koncentrācijā, kas sasniedz vai pārsniedz noteiktās robežkoncentrācijas.

3. tabula

Vielu ierobežojumi, ko piemēro montāžas mezgliem un sastāvdaļām

Vielu grupa Ierobežojuma darbības joma (vielas un montāžas mezgli/sastāvdaļas) Robežkoncentrācijas (attiecīgā gadījumā) i) Lodmetāls un kontakti Atbrīvojums 8(b) saskaņā ar Eiropas Parlamenta un Padomes Direktīvu 2011/65/ES (8) attiecībā uz kadmija izmantošanu elektriskajos kontaktos nav atļauts. 0,01 % pēc masas, testēšanas metode:IEC 62321-5 ii) Polimēra stabilizatori, krāsvielas un piesārņotāji Šādus alvorganiskos stabilizatoru savienojumus, kas klasificēti 1. un 2. bīstamības grupā, nedrīkst izmantot ārējos kabeļos: dibutilalvas oksīds, dibutilalvas diacetāts, dibutilalvas dilaurāts, dibutilalvas maleāts, dioktilalvas oksīds, dioktilalvas dilaurāts. Neattiecas Displeja ārējais korpuss nedrīkst saturēt šādas krāsvielas: azokrāsvielas, kuras var sadalīties kancerogēnos arilamīnos, kas uzskaitīti Regulas (EK) Nr. 1907/2006 8. papildinājumā, un/vai krāsvielu savienojumi, kas iekļauti IEC 62474 deklarējamo vielu sarakstā. Neattiecas Policikliskie aromātiskie ogļūdeņraži (PAO), kas klasificēti 1. un 2. bīstamības grupā, koncentrācijā, kas ir vienāda ar vai lielāka par atsevišķo un kopējo daudzumu koncentrācijas robežvērtībām, nedrīkst atrasties nekādās šādu ražojumu ārējās plastmasas vai sintētiskā kaučuka virsmās: ārējie kabeļi, tālvadības pults ārējais korpuss, tālvadības pults gumijas daļas. Verificē šādu PAO klātbūtni un koncentrāciju: PAO, ko ierobežo saskaņā ar Regulu (EK) Nr. 1907/2006: benz[a]pirēns, benz[e]pirēns, benzo[a]antracēns, hrizēns, benzo[b]fluorantēns, benz[j]fluorantēns, benz[k]fluorantēns, dibenz[a,h]antracēns. Papildu PAO, kam piemēro ierobežojumus: acenaftēns, acenaftilēns, antracēns, benz[ghi]perilēns, fluorantēns, fluorēns, indeno(1,2,3-cd)pirēns, naftalīns, fenantrēns, pirēns. Ar Regulu (EK) Nr. 1907/2006 ierobežoto PAO individuālās robežkoncentrācijas ir 1 mg/kg. 18 uzskaitīto PAO kopējā summārā koncentrācija nedrīkst pārsniegt 10 mg/kg. Testēšanas metode: AfPS GS 2014:01 PAK. iii) Biocīdi Antibakteriālas iedarbības biocīdus nedrīkst iestrādāt tālvadības pults ārējā korpusā un gumijas daļās. Neattiecas iv) Dzīvsudrabs izgaismojuma avotos Direktīvas 2011/65/ES 3. atbrīvojums attiecībā uz dzīvsudraba izmantošanu aukstā katoda fluorescences [luminiscences] spuldzēs (CCFL) un ārējā elektroda fluorescences [luminiscences] spuldzēs (EEFL) nav atļauts. Neattiecas v) Stikla dzidrinātāji LCD displeju bloku stikla un ekrānu pārklājuma stikla ražošanā nedrīkst izmantot arsēnu un tā savienojumus. 0,0050 % pēc masas vi) Hloru saturoša plastmasa Plastmasas daļas >25 g nedrīkst saturēt hlorētus polimērus. Piezīme. Attiecībā uz šo īpašo apakšprasību kabeļu plastmasas apvalku neuzskata par “plastmasas daļu”. Neattiecas vii) Ftalāti Diizononilftalātu (DINP), diizodecilftalātu (DIDP) nedrīkst izmantot ārējos barošanas kabeļos. Neattiecas

Novērtēšana un verifikācija. Pieteikuma iesniedzējs iesniedz atbilstības deklarācijas un testēšanas ziņojumus saskaņā ar 3. tabulā noteiktajām prasībām. Testēšanas ziņojumiem, ja tādi vajadzīgi, ir jābūt spēkā pieteikuma iesniegšanas laikā attiecībā uz konkrēto ražoto modeli un visiem saistītajiem piegādātājiem. Ja montāžas mezgli vai sastāvdaļas ar tādām pašām tehniskajām specifikācijām piegādā vairāki piegādātāji, testus, ja tādi nepieciešami, veic katra piegādātāja daļām. Jebkurš piegādātājs pieteikuma iesniedzēja piegādes ķēdē var arī tieši iesniegt kompetentajām iestādēm deklarācijas/testēšanas ziņojumus.

2.1.c) Ierobežojumi vielām, kas klasificētas saskaņā ar Regulu (EK) Nr. 1272/2008

Antipirēnus un plastifikatorus, kam saskaņā ar Regulu (EK) Nr. 1272/2008 piešķirta kāda no 1. tabulā uzskaitītajām bīstamības klasēm, kategorijām un saistītajiem bīstamības apzīmējumu kodiem, aizliegts ar nolūku pievienot 4. tabulā noteiktajiem montāžas mezgliem un sastāvdaļām tā, ka to saturs ir 0,10 % (pēc masas) vai lielāks.

4. tabula

Montāžas mezgli un sastāvdaļas, uz ko attiecas 2.1.c) kritērijs

Antipirēnus saturošas daļas — Iespiedshēmu plates — Ārējie kabeļi — Displeja ārējais korpuss Plastifikatorus saturošas daļas — Ārējie kabeļi — Iekšējā elektroinstalācija — Displeja ārējais korpuss

Atkāpes attiecībā uz bīstamu antipirēnu un plastifikatoru izmantošanu

Tādu antipirēnu un plastifikatoru lietošanai, kas atbilst kritērijiem klasificēšanai 1. tabulā uzskaitītajās bīstamības klasēs, kategorijās un saistītos bīstamības apzīmējumu kodu piešķiršanai, piemēro atkāpi no 2.1.c) kritērija prasībām, ja tie atbilst 5. tabulā norādītajiem nosacījumiem.

5. tabula

Atkāpes no ierobežojumiem attiecībā uz vielām, kas klasificētas saskaņā ar Regulu (EK) Nr. 1272/2008, un piemērojamie nosacījumi

Vielas/maisījuma tips Piemērojamība Bīstamības klase, kategorija un bīstamības apzīmējuma kods, kuriem piemēro atkāpi, un atkāpes nosacījumi Antipirēni Iespiedshēmu plates Atkāpi attiecībā uz izmantošanu piemēro antipirēniem, kas klasificēti 3. bīstamības grupā, un TBBPA (klasificēti 2. grupā). Ārējie kabeļi Atkāpi attiecībā uz izmantošanu piemēro antipirēniem un to sinerģistiem, kas klasificēti 3. bīstamības grupā, un antimona trioksīdam (Sb2O3), kas klasificēts 2. bīstamības grupā. Displeja ārējais korpuss Atkāpi attiecībā uz izmantošanu piemēro antipirēniem un to sinerģistiem, kas klasificēti 2. un 3. bīstamības grupā. Plastifikatori Ārējie kabeļi, iekšējā elektroinstalācija un displeja ārējais korpuss Atkāpi attiecībā uz izmantošanu piemēro 3. bīstamības grupā klasificētiem plastifikatoriem.

Novērtēšana un verifikācija. Pieteikuma iesniedzējs iesniedz deklarāciju par atbilstību 2.1.c) kritērijam. Deklarācijai pievieno sarakstu ar antipirēniem, plastifikatoriem, metālu piedevām un pārklājumiem, ko izmanto 4. tabulā uzskaitītajos montāžas mezglos un sastāvdaļās, kā arī SDS, kas pamato to bīstamības klasifikāciju vai neklasifikāciju.

Attiecībā uz 5. tabulā uzskaitītajām vielām un maisījumiem, kam piemērota atkāpe, pieteikuma iesniedzējs iesniedz pierādījumus, ka ir izpildīti visi nosacījumi atkāpes piešķiršanai. Ja ir vajadzīgi testēšanas ziņojumi, tiem jābūt derīgiem laikā, kad tiek iesniegts pieteikums par ražošanā esošu modeli.

Jebkurš piegādātājs pieteikuma iesniedzēja piegādes ķēdē var arī tieši iesniegt kompetentajām iestādēm deklarācijas/testēšanas ziņojumus.

2.2. Pasākumi, lai samazinātu fluorētu siltumnīcefekta gāzu (SEG) emisijas piegādes ķēdē

Pieteikuma iesniedzējs no saviem LCD displeju piegādātājiem apkopo šādu informāciju, ar kuru tie uzskatāmi parāda pasākumus SEG emisiju samazināšanai ražošanas procesā, tajā skaitā informāciju par uzstādīto emisiju samazināšanas sistēmu veiktspēju:

a) informācija par to, kādas fluorētās SEG tiek izmantotas un kuras tiek samazinātas;

b) fluorēto SEG emisiju gada intensitāte (kg CO2 ekv. uz m2 saražoto plakano displeju (stikla slānis)) visās ražotnēs par pēdējo gadu;

c) norāde par uzstādīto emisiju samazināšanas sistēmu noārdīšanas vai atdalīšanas efektivitāti (DRE) attiecībā uz katru izmantoto fluorēto SEG.

Novērtēšana un verifikācija. Pieteikuma iesniedzējs kompetentajai iestādei iesniedz apliecinošos dokumentus, kuros ietverta iepriekš minētā displeju piegādātāju sniegtā informācija. Jebkurš piegādātājs pieteikuma iesniedzēja piegādes ķēdē šādus dokumentus kompetentajām iestādēm var arī iesniegt tieši.

3. kritērijs – Remontējamība un komercgarantija

a) Remontam piemērota konstrukcija: i) izmantojot komerciāli pieejamus instrumentus (t. i., visus instrumentus, piemēram, skrūvgriežus, lāpstiņas, knaibles, pincetes, bet izņemot pašizstrādātus instrumentus), var piekļūt šādām elektronisko displeju rezerves daļām un tās nomainīt: — ekrāna bloks un LED izgaismojuma mezgls, — statīvi un — barošanas un vadības shēmu plates; ii) elektroniskā displeja aizmugurējā vāka piestiprināšanai neizmanto līmvielas, kuru noņemšanai jāizmanto karsēšana vai ķīmiskas vielas; iii) korpusa daļas nesatur tādus elektroniskus mezglus, kurus nevar noņemt, izmantojot komerciāli pieejamus instrumentus.

b) Remonta rokasgrāmata: pieteikuma iesniedzējs sniedz skaidrus demontāžas un remonta norādījumus (piemēram, drukātā veidā, elektroniski vai kā videomateriālu) un bez papildu maksas dara tos publiski pieejamus, lai ražojumus varētu nedestruktīvā veidā demontēt svarīgu sastāvdaļu vai daļu nomainīšanai modernizācijas vai remonta nolūkā.

c) Remonta pakalpojumi/informācija: lietošanas norādījumos vai ražotāja tīmekļa vietnē būtu jāietver informācija, lai lietotājam darītu zināmu, kur saņemt elektroniskā displeja profesionālu remontu un apkopi, tajā skaitā attiecīgā gadījumā kontaktinformācija un ražotāja ieteiktā rezerves daļu cena. Garantijas perioda laikā, kas minēts e) punktā, šādu pakalpojumu sniedzēju loks var būt ierobežots un ietvert tikai pieteikuma iesniedzēja pilnvarotos pakalpojumu sniedzējus.

d) Rezerves daļu pieejamība: pieteikuma iesniedzējs nodrošina, ka oriģinālās vai atpakaļsaderīgas rezerves daļas (tās, kas minētas a) punkta i) apakšpunktā, un tās, kas ietvertas saskaņā ar Regulas (ES) 2019/2021 II pielikumu (D. Materiālu efektivitātes prasības. 5. punkts. A) Rezerves daļu pieejamība) ir publiski pieejamas vismaz 8 gadus pēc modeļa ražošanas beigām.

e) Komercgarantija: neskarot pārdevēja juridiskās saistības atbilstoši valsts tiesību aktiem par juridiskajām garantijām un komercgarantijām, pieteikuma iesniedzējs bez papildu maksas sniedz vismaz 3 gadu komercgarantiju, kuras laikā viņš nodrošina preču atbilstību pārdošanas līgumam. Šai garantijai jāietver apkopes līgums ar ražojuma aizvešanu no pircēja un atvešanu gadījumos, kad remontu neveic uz vietas.

f) Informāciju par remontu, rezerves daļām un komercgarantiju pēc pieprasījuma sniedz personām ar invaliditāti pieejamos formātos saskaņā ar Direktīvā (ES) 2019/882 noteiktajām pieejamības prasībām.

Novērtēšana un verifikācija. Pieteikuma iesniedzējs kompetentajai iestādei deklarē ražojuma atbilstību šīm prasībām. Papildus tam pieteikuma iesniedzējs iesniedz:

a) izvērstu shēmu, kurā parādīts, kā ražojumā samontētas korpusa daļas, šasija un elektriskie/elektroniskie mezgli;

b) komercgarantijas eksemplāru;

c) remonta rokasgrāmatas eksemplāru;

d) lietošanas norādījumu eksemplāru;

e) rezerves daļu pilnvaroto izplatītāju publisku sarakstu.

4. kritērijs – Nolietotu ierīču apsaimniekošana

4.1. Materiālu izvēle un informācija reciklējamības uzlabošanai

a) Plastmasas reciklējamība i) Daļām, kuru masa pārsniedz 25 gramus, jāsastāv no viena polimēra vai polimēru maisījuma vai sakausējuma, kas ir reciklējams. ii) Krāsu un pārklājumu klātbūtne pēc reciklēšanas un testēšanas saskaņā ar ISO 180 [1] vai līdzvērtīgu standartu būtiski neietekmē no šīm sastāvdaļām ražotā plastmasas reciklētā materiāla noturību. iii) Plastmasas korpusos nav iepresētu vai uzlīmētu metāla ieliku, izņemot, ja tās var noņemt ar komerciāli pieejamiem instrumentiem. iv) Apvalkiem, korpusiem un ietvariem, kuros ir antipirēni, ir jābūt reciklējamiem. Piezīme [1]. : Šā kritērija vajadzībām būtisku ietekmi definē kā reciklētu sveķu > 25 % redukciju Izod tipa testā triecienstingrībai paraugam ar iegriezumu, to testējot atbilstoši ISO 180.

b) Informācija reciklēšanas veicināšanai 1. Plastmasas daļas, kuru masa pārsniedz 25 g, jāmarķē saskaņā ar standartu ISO 11469 un ISO 1043, 1. un 4. iedaļu. Plastmasas daļām > 100 g, marķējumam vajadzētu būt pietiekami lielam un atrasties redzamā vieta, lai to varētu viegli identificēt. Šai prasībai piemēro atbrīvojumus, kas noteikti Komisijas Regulas (ES) 2019/2021 II pielikumā (D iedaļa, 2. punkts). 2. Pieteikuma iesniedzējs tīmekļa vietnē bez maksas profesionāliem atkritumu nozares operatoriem dara pieejamu informāciju, kas attiecas uz demontāžu un reģenerāciju. Tajā būtu jāiekļauj vismaz šādi elementi: a) ražojuma diagramma, kurā parādītas antipirēnus saturošu plastmasas sastāvdaļu atrašanās vietas; b) toksiskas vai ekotoksiskas vielas saturošu sastāvdaļu atrašanās vietas.

c) Reciklēta materiāla saturs Ražojums satur vidēji vismaz 10 % pēclietošanas reciklētas plastmasas, mērot to procentos no kopējā plastmasas daudzuma (pēc masas) ražojumā, izņemot iespiedshēmu plates. Ja reciklēto materiālu saturs pārsniedz 25 %, ekomarķējumam pievienotajā teksta lodziņā var ierakstīt attiecīgu deklarāciju (sk. 6.2. kritēriju). Šis apakškritērijs neattiecas uz ražojumiem ar metāla korpusu.

Novērtēšana un verifikācija. Pieteikuma iesniedzējs iesniedz elektroniskā displeja izvērstu shēmu drukātā vai audiovizuālā formātā. Tajā ir norādītas plastmasas daļas, kuru masa pārsniedz 25 g, to polimēriskais sastāvs un to ISO 11469 un ISO 1043 marķējums. Marķējuma izmēri un atrašanās vietas ir ilustrētas un, ja ir spēkā atbrīvojumi, tiek sniegti tehniskie pamatojumi.

Pieteikuma iesniedzējs profesionāliem operatoriem sniedz pieejamo informāciju par demontāžu un reģenerāciju un norāda tīmekļa vietni, kurā tā pieejama.

Pieteikuma iesniedzējs pierāda reciklējamību, sniedzot pierādījumus, ka plastmasa atsevišķi vai kopā neietekmē iegūtās reciklētās plastmasas tehniskās īpašības tādā veidā, ka to nevar atkal izmantot elektroniskajos ražojumos. Pierādījumi varētu būt šādi:

— pieredzējuša plastmasas reciklētāja deklarācija vai pilnvarota apstrādes operatora deklarācija saskaņā ar Eiropas Parlamenta un Padomes Direktīvas 2008/98/EK (9) 23. pantu,

— neatkarīgas laboratorijas vai pieredzējuša plastmasas reciklētāja testa rezultāti,

— zinātniski recenzētā un nozares recenzētā tehniskā literatūra, kas piemērojama ES.

Pieteikuma iesniedzējs iesniedz trešās personas veiktu pēcpatēriņa reciklēta satura verifikāciju un izsekojamību. Lai pamatotu verifikāciju, var izmantot reciklētāju sertifikātu saskaņā ar EuCertPlast sertifikācijas shēmu vai līdzvērtīgu dokumentu.

4.2. Demontāžai un reciklēšanai pielāgota konstrukcija

a) Attiecībā uz turpmāk minētajām mērķa daļām (atkarībā no konkrētā ražojuma) manuālu demontāžu veic viena persona (t. i., vienlaikus jāatbrīvo ne vairāk kā viens sprūda tipa savienojums), izmantojot plaši lietotus komerciāli pieejamus instrumentus (t. i., knaibles, skrūvgriežus, griežņus un āmurus, kā definēts ISO 5742, ISO 1174 un ISO 15601): i) drukāto shēmu plates >10 cm2; ii) plānkārtiņu tranzistoru (TFT) bloks >100 cm2 un plēvjveida vadītāji; iii) polimetilmetakrilāta (PMMA) plates gaismas vads.

b) Ir jābūt iespējamam manuāli demontēt arī vismaz vienu no šādiem papildu komponentiem (attiecīgā gadījumā), izmantojot parastus, komerciāli pieejamus instrumentus: i) LED izgaismojuma bloki; ii) skaļruņa bloka magnēti (ja displeja izmērs ir lielāks par vai vienāds ar 25 collām); iii) cietais disks (attiecīgā gadījumā – viedierīcēm).

Novērtēšana un verifikācija. Pieteikuma iesniedzējs iesniedz:

testa ziņojumu, kurā sīki aprakstīta demontāžas secība, tajā skaitā konkrēto demontāžas posmu, instrumentu un procedūru detalizēts apraksts attiecībā uz a) apakšpunktā uzskaitītajām sastāvdaļām un no b) apakšpunkta izraudzītās(-ajām) neobligātās(-ajām) sastāvdaļas(-ām).

5. kritērijs – Korporatīvā sociālā atbildība

5.1. Darba apstākļi ražošanas laikā

Ņemot vērā Starptautiskās Darba organizācijas (SDO) trīspusējo deklarāciju par principiem attiecībā uz starptautiskiem uzņēmumiem un sociālo politiku, ANO Globālo līgumu (2. pīlārs), ANO uzņēmējdarbības un cilvēktiesību pamatprincipus un ESAO pamatnostādnes daudznacionāliem uzņēmumiem, pieteikuma iesniedzējam jāsaņem verifikācija no trešās personas, ko apliecina uz vietas veiktas revīzijas, par to, ka ražojuma galīgās montāžas rūpnīcā(-ās) ir ievēroti piemērojamie principi, kas ietverti SDO pamatkonvencijās un turpmāk norādītajos papildu noteikumos.

SDO pamatkonvencijas:

a) bērnu darbs: i) Minimālā vecuma konvencija, 1973. g. (Nr. 138); ii) Bērnu darba ļaunāko formu konvencija, 1999. g. (Nr. 182).

b) piespiedu darbs: i) Piespiedu darba konvencija, 1930. g. (Nr. 29) un 2014. gada Piespiedu darba konvencijas protokols; ii) Konvencija par piespiedu darba izskaušanu, 1957. g. (Nr. 105).

c) biedrošanās brīvība un tiesības slēgt koplīgumu: i) Konvencija par biedrošanās brīvību un tiesību apvienoties aizsardzību, 1948. g. (Nr. 87); ii) Konvencija par tiesībām apvienoties organizācijās un tiesībām uz koplīgumu slēgšanu, 1949. g. (Nr. 98).

d) diskriminācija: i) Konvencija par vienlīdzīgu atalgojumu, 1951. g. (Nr. 100); ii) Konvencija par diskrimināciju attiecībā uz nodarbinātību un nodarbošanos (Nr. 111).

Papildu noteikumi:

a) darba laiks: i) SDO darba (ražošanas) stundu konvencija, 1919. g. (Nr. 1).

b) atalgojums: i) SDO Konvencija par minimālas algas noteikšanu, 1970. g. (Nr. 131); ii) Iztikas minimums: pieteikuma iesniedzējs nodrošina, ka par normālu darba nedēļu (kas nepārsniedz 48 stundas) izmaksātā alga (neskaitot nodokļus, piemaksas, pabalstus vai virsstundu algu) ir pietiekama darbinieka un četru cilvēku ģimenes pamatvajadzību (mājoklis, enerģija, uzturs, apģērbs, veselības aprūpe, izglītība, dzeramais ūdens, bērnu aprūpe un transports) apmierināšanai un ka no tās zināma summa atliek arī citiem tēriņiem. Īstenošana būtu jārevidē, atsaucoties uz SA8000 (10) atalgojuma vadlīnijām;

c) veselība un drošība: i) SDO Konvencija par drošību ķīmisko vielu izmantošanā darba vietā, 1990. g. (Nr. 170); ii) SDO Konvencija par darba drošību un arodveselību, 1981. g. (Nr. 155).

Vietās, kur tiesības uz biedrošanās brīvību un tiesības slēgt koplīgumu ir ierobežotas ar likumu, uzņēmums neierobežos darba ņēmējus izstrādāt alternatīvus mehānismus savu sūdzību paušanai un tiesību aizsargāšanai saistībā ar darba apstākļiem un nodarbinātības noteikumiem, un tam jāatzīst likumīgas darba ņēmēju apvienības, ar kurām tas var iesaistīties dialogā par darba vietas jautājumiem.

Revīzijas process ietver apspriešanos ar ārējām, no nozares neatkarīgu organizāciju ieinteresētajām personām ražošanas vietām tuvējās apgabalos, tostarp arodbiedrībām, sabiedriskajām organizācijām, NVO un darba ekspertiem. Jēgpilnām apspriedēm jānotiek ar vismaz divām ieinteresētajām personām no divām dažādām apakšgrupām.

ES ekomarķējuma derīguma termiņa laikā pieteikuma iesniedzējs publicē revīziju apkopotos rezultātus un galvenos konstatējumus (tostarp sīku informāciju par a) to, cik daudz un cik nopietni ir pārkāptas darba tiesības un DDVA standarts; b) starpniecības stratēģiju – ja starpniecība ietver profilaksi atbilstoši UNGP koncepcijai; c) pastāvīgu pārkāpumu pamatcēloņu novērtējumu pēc apspriešanās ar ieinteresētajām personām – ar ko notikusi apspriešanās, kādi jautājumi tikuši izvirzīti, kā tas ietekmējis korektīvo pasākumu plānu) tiešsaistē, lai ieinteresētajiem patērētājiem sniegtu pierādījumus par to rezultātiem.

Novērtēšana un verifikācija. Pieteikuma iesniedzējs apliecina atbilstību šīm prasībām, iesniedzot sava rīcības kodeksa jaunākās versijas eksemplāru, kuram jāatbilst iepriekš minētajiem noteikumiem, un iesniedzot revīzijas ziņojumus par katra ekomarķējamā(-o) modeļa(-ļu) galīgās montāžas rūpnīcu, kā arī saiti uz tīmekļa vietni, kurā rezultāti un konstatējumi publicēti tiešsaistē.

Objektu revīziju, ko veic trešās personas, veic revidenti, kas kvalificēti novērtēt nozares ražošanas objektu atbilstību sociālajiem standartiem vai rīcības kodeksiem, vai – valstīs, kur ratificēta SDO 1947. gada Darba inspekcijas konvencija (Nr. 81) un SDO pārraudzībā ir atzīts, ka valsts darba inspekcijas sistēma ir iedarbīga, un kur inspekciju sistēmas darbības joma aptver iepriekš minētās jomas (11) , – publiskā sektora iestādes iecelti darba inspektori.

Tiek pieņemtas spēkā esošas sertifikācijas no trešo personu shēmām vai pārbaudes procesiem, ar kuriem kopā vai daļēji pārbauda atbilstību piemērojamajiem principiem uzskaitītajās SDO pamatkonvencijās un papildu noteikumos par darba laiku, atalgojumu un veselību un drošību un apspriešanos ar ārējām ieinteresētajām personām. Šīs sertifikācijas ir ne vecākas par 12 mēnešiem.

5.2. “Konfliktbrīvo” izrakteņu sagāde

Pieteikuma iesniedzējs atbalsta alvas, tantala, volframa un to rūdu un zelta atbildīgu ieguvi no konfliktu skartām un augsta riska zonām šādā veidā:

i) veicot pienācīgas pārbaudes saskaņā ar ESAO Pienācīgas pārbaudes pamatnostādnēm attiecībā uz atbildīgām izrakteņu piegādes ķēdēm no konfliktu skartajām un augsta riska teritorijām; un

ii) saskaņā ar ESAO vadlīnijām veicinot atbildīgu to izrakteņu ieguvi un tirdzniecību konfliktu skartajās un augsta riska teritorijās, ko izmanto ražojuma sastāvdaļās.

Novērtēšana un verifikācija. Pieteikuma iesniedzējs deklarē atbilstību šīm prasībām, kā arī sniedz šādu apliecinošu informāciju:

— ziņojumu, kurā aprakstītas tā atbildīgās darbības visā četru minēto izrakteņu piegādes ķēdē. Tiek pieņemti arī apliecinoši dokumenti, piemēram, atbilstības sertifikāti, kas izsniegti atbilstoši Eiropas Savienības sistēmai,

— informāciju par to, kurā(-ās) sastāvdaļā(-ās) ir izmantoti minētie izrakteņi, un kas ir to piegādātājs(-i), kā arī informāciju par piegādes ķēdes sistēmu vai projektu, ko izmanto atbildīgai ieguvei.

6. kritērijs – Informācijas kritēriji

6.1. Informācija lietotājiem

Ražojumu pārdod ar attiecīgu informāciju lietotājiem, kurā sniegti padomi par ražojuma pareizu izmantošanu attiecībā uz vidi un utilizāciju.

Uz ražojuma iepakojuma un/vai ražojumam pievienotajā dokumentācijā norāda kontaktinformāciju (tālruni un/vai e-pastu) un atsauci uz tiešsaistes informāciju patērētājiem, kuriem ir jautājumi vai vajadzīgi īpaši ieteikumi par elektroniskā displeja izmantošanu vai utilizāciju. Informācijā iekļauj vismaz šādas ziņas (attiecīgā gadījumā):

a) enerģijas patēriņš. Energoefektivitātes klase saskaņā ar Deleģēto regulu (ES) 2019/2013. Maksimālā pieprasītā jauda katrā darbības režīmā. Turklāt jāsniedz norādījumi par to, kā izmantot ierīces energotaupības režīmu, un informācija, ka energoefektivitāte samazina enerģijas patēriņu un tādējādi ļauj ietaupīt līdzekļus, jo samazinās rēķini par elektroenerģiju;

b) šādas norādes par to, kā samazināt elektroenerģijas patēriņu: i) ražojuma atslēgšana no barošanas tīkla vai izslēgšana ar pilnīgas izslēgšanas slēdzi (ja tāds ir uzstādīts) samazinās enerģijas patēriņu (gandrīz) līdz nullei; ii) ražojuma pārslēgšana gaidstāves režīmā samazinās enerģijas patēriņu, tomēr nedaudz enerģijas joprojām tiks patērēts; iii) jāņem vērā, ka ekrānsaudzētāji (datoru monitoriem) var neļaut displejiem pārslēgties zemāka enerģijas patēriņa režīmā laikā, kad tie netiek izmantoti. Tāpēc enerģijas patēriņu var samazināt, neaktivizējot displeju ekrānsaudzētājus; iv) jāņem vērā, ka ātrās uzsākšanas funkcija var palielināt elektroenerģijas patēriņu; v) jāņem vērā, ka integrētas funkcijas, piemēram, digitālo signālu uztvērējs (piemēram, DVB-T) vai ierakstīšana cietajā diskā var palīdzēt samazināt elektroenerģijas patēriņu, ja šādā veidā lieka kļūst kāda ārēja ierīce;

c) tīkla savienojamība. Informācija par to, kā deaktivēt tīkla funkcijas;

d) pilnīgas izslēgšanas slēdža atrašanās vieta;

e) informācija par to, ka ražojuma darbmūža pagarināšana samazina vispārējo ietekmi uz vidi;

f) šādas norādes par to, kā pagarināt ražojuma darbmūžu: i) skaidras demontāžas un remonta instrukcijas, lai ražojumus varētu nedestruktīvā veidā demontēt svarīgāko sastāvdaļu vai daļu nomainīšanai remonta veikšanai; ii) informācija lietotājam par to, kur var saņemt profesionālus ražojuma remonta un apkopes pakalpojumus, tajā skaitā attiecīga kontaktinformācija;

g) ekspluatācijas beigu norādījumi ražojuma pienācīgai utilizācijai, izmantojot attiecīgi sabiedrisko infrastruktūru vai mazumtirgotāju atpakaļpieņemšanas shēmas, kurām jāatbilst Eiropas Parlamenta un Padomes Direktīvai 2012/19/ES;

h) informācija par to, ka ražojumam ir piešķirts ES ekomarķējums, kā arī īss paskaidrojums par tā nozīmi un norāde, ka plašāka informācija par ekomarķējumu pieejama tīmekļa vietnē http://www.ecolabel.eu;

i) drukātiem lietošanas norādījumiem/remonta rokasgrāmatām jāsatur reciklēti materiāli un tiem nevajadzētu saturēt ar hloru balinātu papīru. Resursu taupīšanas nolūkā priekšroka būtu jādod tiešsaistes versijām.

Novērtēšana un verifikācija. Pieteikuma iesniedzējs kompetentajai iestādei deklarē ražojuma atbilstību šīm prasībām un iesniedz tai saiti uz lietošanas norādījumu / remonta rokasgrāmata tiešsaistes versiju vai drukātu eksemplāru.

6.2. Informācija ES ekomarķējumā

Ja izmanto neobligāto marķējumu ar ierāmētu tekstu, tajā ir jābūt trim no šādiem uzrakstiem:

a) augsta energoefektivitāte;

b) ierobežots bīstamo vielu saturs;

c) vieglai remontēšanai un reciklēšanai paredzēta konstrukcija;

d) satur xy % pēclietošanas pārstrādātas plastmasas (tikai tad, ja tas ir vairāk par 25 % no kopējā plastmasas daudzuma).

Pieteikuma iesniedzējs ievēro ES ekomarķējuma logotipam veltītajās vadlīnijās sniegtās norādes, kā pareizi izmantojams ES ekomarķējuma logotips:

http://ec.europa.eu/environment/ecolabel/documents/logo_guidelines.pdf

Novērtēšana un verifikācija. Pieteikuma iesniedzējs iesniedz deklarāciju par atbilstību šim kritērijam kopā ar ražojuma iepakojuma augstas izšķirtspējas attēlu/dizaina modeli, kurā skaidri redzams marķējums, reģistrācijas/licences numurs un, attiecīgā gadījumā, teksts, kas var tikt norādīts kopā ar marķējumu.

(1) Eiropas Parlamenta un Padomes Regula (ES) 2017/1369 (2017. gada 4. jūlijs), ar ko izveido energomarķējuma satvaru un atceļ Direktīvu 2010/30/ES (OV L 198, 28.7.2017., 1. lpp.).

(2) https://ec.europa.eu/info/energy-climate-change-environment/standards-tools-and-labels/products-labelling-rules-and-requirements/energy-label-and-ecodesign/product-database_lv

(3) Divās augstākajās energoefektivitātes klasēs kopā jābūt vismaz 25 reģistrētiem modeļiem, lai tās attiecinātu uz konkrētas izšķirtspējas un tipa displeju (televizori, monitori vai informatīvie displeji). Ja konkrētai izšķirtspējai un displeja tipam nav sasniegts minimālais 25 reģistrēto modeļu skaits, šai konkrētajai izšķirtspējai un displeja tipam piemēro divas augstākās energoefektivitātes klases, kurās ir reģistrēti modeļi (neatkarīgi no reģistrēto modeļu skaita).

(4) Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).

(5) Eiropas Parlamenta un Padomes Regula (EK) Nr. 1272/2008 (2008. gada 16. decembris) par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (OV L 353, 31.12.2008., 1. lpp.).

(6) Starptautiskā elektrotehnikas komisija (IEC), IEC 62474: Material declaration for products of and for the electrotechnical industry, http://std.iec.ch/iec62474.

(7) ECHA, Candidate List of substances of very high concern for Authorisation, http://www.echa.europa.eu/candidate-list-table.

(8) Eiropas Parlamenta un Padomes Direktīva 2011/65/ES (2011. gada 8. jūnijs) par dažu bīstamu vielu izmantošanas ierobežošanu elektriskās un elektroniskās iekārtās (OV L 174, 1.7.2011., 88. lpp.).

(9) Eiropas Parlamenta un Padomes Direktīva 2008/98/EK (2008. gada 19. novembris) par atkritumiem un par dažu direktīvu atcelšanu (OV L 312, 22.11.2008., 3. lpp.).

(10) Social Accountability International, Social Accountability 8000 International Standard, http://www.sa-intl.org.

(11) Sk. SDO NORMLEX (http://www.ilo.org/dyn/normlex/en) un palīgnorādījumus lietotāja rokasgrāmatā.